साहित्य लेखेर जे जति सूचना , सन्देश र शिल्पका सामलहरू बटुलिरहेछु म , त्यो मेरो जाति र समाजकै निम्ति हो । आफ्नो जाति र समाजप्रतिको मायाबाट नै कसैको पनि साहित्यिक यात्रा आरम्भ हुन्छ भने जस्तो लाग्छ मलाई । तर यो कुरा पनि उतिकै साँचो र औचित्यपूर्ण हो कि एउटा साहित्यिकले जति जति लेख्दै जान्छ उ आफू आफ्नो जाति, समाज र जातीय संस्कृतिबाट उठेर सार्वभौम मूल्यबोधभित्र पस्दै जान्छ । यही उसको यात्राको प्रकृति हो । मैले टेकेको धरती , ग्रहण गरेकी हावा मेरै समाजभित्रको भए पनि चेतनागतरुपमा म आफै परतिरको संसार पनि विचरण गर्न चाहन्छु ।
